Λουίς Σουάρεθ

Ο Λουίς Σουάρεθ Μιραμόντες (ισπανικά: Luis Suárez Miramontes, ισπανική  προφορά ΔΦΑ: [ˈlwis ˈswaɾeθ]), γεννήθηκε στις 2 Μαΐου 1935) είναι Ισπανός διεθνής πρώην ποδοσφαιριστής και προπονητής. Τροπαιούχος της Χρυσής Μπάλας του 1960 και τέσσερις φορές στην πρώτη τριάδα, θεωρείται ως ένας από τους σπουδαιότερους Ισπανούς ποδοσφαιριστές όλων των εποχών.

Αγωνίστηκε ως αριστερός μέσος στην Ντεπορτίβο Λα Κορούνια, στην Μπαρτσελόνα, στην Ίντερ, τη ΟΚ Σαμπντόρια και την Εθνική Ισπανίας. 
Διακρίθηκε για το κομψό και χαριτωμένο τρόπο παιχνιδιού του. Με το προσωνύμιο El Arquitecto (ο αρχιτέκτονας) διακρινόταν για τις ακριβείς πάσες του και το ισχυρό σουτ. Το 1964 κατέκτησε το Ευρωπαϊκό πρωτάθλημα ποδοσφαίρου με την Εθνική Ισπανίας. 
Αγωνίστηκε ως το 1973 και στη συνέχεια εργάστηκε ως προπονητής μέχρι το 1995 σε συλλόγους της Ιταλίας, της Ισπανίας και στις εθνικές ομάδες ελπίδων και ανδρών της Ισπανίας.

Βιογραφία

Το ξεκίνημα 

Ο Σουάρεθ ξεκίνησε την καριέρα του ως έφηβος στην ερασιτεχνική Φαμπρίλ. Το 1949 εντάχθηκε στις εφηβικές ομάδες της Ντεπορτίβο Λα Κορούνια, με την οποία έκανε το ντεμπούτο του στο πρωτάθλημα σε ηλικία 18 ετών στις 6 Δεκεμβρίου 1953 εναντίον της Μπαρτσελόνα. Στον αγώνα αυτό η ομάδα του γνώρισε τη συντριβή με 6–1 αλλά υπήρξε η αφορμή για να τον γνωρίσουν οι υπεύθυνοι του συλλόγου. Συνολικά τη σεζόν αυτή αγωνίστηκε σε 17 αγώνες και πέτυχε 3 γκολ.
Το 1954 μεταγράφηκε στην Μπαρτσελόνα, η οποία τον παραχώρησε για ένα έτος στην αναπληρωματική της ομάδα  Εσπάνια Ιντουστριάλ, όπου αγωνίστηκε τη σεζόν 1954–55.

Μπαρτσελόνα 

Από το 1955 ως το 1961 αγωνίστηκε ως βασικός στην ομάδα της Μπαρτσελόνα, σε μια μεγάλη ομάδα που περιλάμβανε τους Λαντίσλαο Κουμπάλα, Ζόλταν Τσίμπορ, Σάντορ Κότσις, Ράμαλετς και Εβαρίστο. Με προπονητή το Ελένιο Ερέρα ο σύλλογος έκανε το νταμπλ το 1959, κατακτώντας πρωτάθλημα και Κύπελλο Ισπανίας. Ο Ερέρα εφάρμοσε ιδιαίτερα επιθετικό τρόπο παιχνιδιού έχοντας ως άξονα το Σουάρεθ και πέντε επιθετικούς με αποτέλεσμα η ομάδα να σημειώσει 96 γκολ σε 30 αγωνιστικές.

Το 1960 πήρε ξανά το πρωτάθλημα και το Κύπελλο Διεθνών Εκθέσεων. Το ίδιο έτος στο Σουάρεθ απονεμήθηκε η Χρυσή Μπάλα του καλύτερου ευρωπαίου ποδοσφαιριστή, ο μόνος εκ γενετής Ισπανός που κατάφερε κάτι τέτοιο. Το 1961 αγωνίστηκε με τη Μπαρτσελόνα στον τελικό του Κυπέλλου Πρωταθλητριών, τον οποίο έχασε με 2–3 από την Μπενφίκα. Έκλεισε την καριέρα του στη Μπαρτσελόνα με 61 γκολ σε 122 αγώνες.

Ίντερ 

Το 1961 μεταγράφηκε στην ιταλική Ίντερ του Μιλάνου αντί 142.000 λιρών, την πιο ακριβή μεταγραφή παγκόσμια για την εποχή, ακολουθώντας τον προπονητή Ελένιο Ερέρα. Αγωνίστηκε εκεί για εννιά χρόνια, σε μια μεγάλη Ίντερ που σάρωνε τα εθνικά και διεθνή τρόπαια, με συμπαίκτες θρύλους του παγκοσμίου ποδοσφαίρου, όπως το Σάντρο Ματσόλα και τον Τζιατσίντο Φακέτι. Κατέκτησε μαζί της τρεις φορές το πρωτάθλημα Ιταλίας, δύο φορές το Κύπελλο Πρωταθλητριών και δύο φορές το 
Διηπειρωτικό Κύπελλο.

Η Ίντερ έπαιξε κατενάτσιο, ένα αμυντικό ποδοσφαιρικό σχήμα που περιλάμβανε μεγάλο αριθμό τακτικών φάουλ. Οι παίκτες του Ερέρα είχαν στόχο να σκοράρουν πρώτοι, μετά από το οποίο όλη η ομάδα έκανε πίσω, κρατώντας το σκορ και περιστασιακά πραγματοποιώντας συντριπτικές αντεπιθέσεις. Για αυτές τις αντεπιθέσεις, ο «μάγος» Ερέρα χρειαζόταν απλά τον Σουάρεθ – έναν παίκτη με κορυφαίο όραμα του γηπέδου, έτοιμος ανά πάσα στιγμή να δώσει μία τελική πάσα (ασίστ) στην επιθετική γραμμή. Η Ίντερ ονομαζόταν «σύλλογος του 1:0» και κατακρίθηκε για το μη θεαματικό ποδόσφαιρο, το οποίο, ωστόσο, δεν εμπόδισε στην κατάκτηση των τροπαίων.
Ήταν η πιο επιτυχημένη περίοδος της καριέρας του Σουάρεθ και δύο φορές έλαβε υψηλή βαθμολογία στην ψηφοφορία για τη Χρυσή Μπάλα. Ήταν δεύτερος (ασημένια) το 1961 και το 1964 και τρίτος (χάλκινη) το 1965. Με την Ίντερ έπαιξε συνολικά σε 328 αγώνες όλων των διοργανώσεων και πέτυχε 55 γκολ.

Διεθνής καριέρα 

Συνολικά αγωνίστηκε 32 φορές με την Εθνική Ισπανίας σκοράροντας 14 γκολ. Έκανε το ντεμπούτο του στις 6 Δεκεμβρίου 1957 σε ένα νικηφόρο αγώνα με 6–1 απέναντι στην Ολλανδία και συμμετείχε στα Παγκόσμια Κύπελλα του 1962 και του 1966.

Όμως, η μεγαλύτερη διάκριση που πέτυχε με την εθνική ομάδα ήταν η κατάκτηση του Κυπέλλου Εθνών το 1964, όπου ψηφίστηκε στην καλύτερη ομάδα της διοργάνωσης. Με την εθνική αγωνίστηκε ως το 1972.

Προπονητής 

Ως προπονητής δεν είχε επιτυχίες ανάλογου επιπέδου με τις διακρίσεις του ως ποδοσφαιριστής. Όμως, είχε αξιοπρεπή παρουσία μεταξύ άλλων στους πάγκους της Ίντερ και της Ντεπορτίβο Λα Κορούνια. 
Καλύτερη περίοδος της προπονητικής καριέρας του υπήρξε η τριετία 1988-91 στην Εθνική Ισπανίας. Την οδήγησε στην τελική φάση του Παγκοσμίου Κυπέλλου της Ιταλίας το 1990, όπου έφτασε ως το δεύτερο γύρο.

Καριέρα - Στατιστικά

Ποδοσφαιριστής

Προπονητής 

 1974-75:  Ίντερ
 1975:  ΟΚ Σαμπντόρια
 1975-76:  Σπαλ 1907 
 1976-77:  Κόμο 1907 
 1977-78:  Κάλιαρι
 1978-79:  Ντεπορτίβο Λα Κορούνια
 1980-82:  Εθνική Ελπίδων 
 1988-91:  Εθνική Ανδρών
 1992:  Ίντερ
 1994:  Αλμπαθέτε
 1995:  Ίντερ

Τίτλοι και διακρίσεις

Τίτλοι 

 Με την Μπαρτσελόνα
 Πρωτάθλημα Ισπανίας (2) : 1959, 1960.
 Κύπελλο Ισπανίας (2): 1957, 1959.
 Κύπελλο Διεθνών Εκθέσεων (2) : 1958, 1960.

 Με την Ίντερ
 Πρωτάθλημα Ιταλίας (3) : 1963, 1965, 1966.
 Κύπελλο Πρωταθλητριών (2) : 1964, 1965.
 Διηπειρωτικό Κύπελλο (2) : 1964, 1965.

 Με την Εθνική Ισπανίας
 Κυπέλλου Εθνών : 1964.

Ατομικές διακρίσεις 

 Χρυσή Μπάλα : 1960
 Ασημένια Μπάλα (2) : 1961, 1964.
 Χάλκινη Μπάλα : 1965.
 Καλύτερη ομάδα Ευρωπαϊκού Πρωταθλήματος  : 1964
 World Soccer περιοδικό : καλύτερη XI (3) : 1963, 1964, 1965 
 Golden Foot : 2008, ως ποδοσφαιρικός θρύλος
 IFFHS : 50ος Ευρωπαίος ποδοσφαιριστής του 20ού αιώνα 
 Marca Leyenda : 2016

Παραπομπές

Εξωτερικοί σύνδεσμοι

 

Ισπανοί ποδοσφαιριστές
Ποδοσφαιριστές Μπαρτσελόνα
Σ
Ποδοσφαιριστές Παγκοσμίου Κυπέλλου 1966
Ποδοσφαιριστές Παγκοσμίου Κυπέλλου 1962
Ποδοσφαιριστές Ευρωπαϊκού Πρωταθλήματος 1964
Παίκτες νικητές Ευρωπαϊκού Πρωταθλήματος Ποδοσφαίρου
Ποδοσφαιριστές Πριμέρα Ντιβιζιόν
Ποδοσφαιριστές Σέριε Α
Ποδοσφαιριστές ΟΚ Σαμπντόρια
Ποδοσφαιριστές Ντεπορτίβο Λα Κορούνια
Προπονητές ποδοσφαίρου Ίντερ
Προπονητές ποδοσφαίρου ΟΚ Σαμπντόρια
Προπονητές ποδοσφαίρου Εθνικής Ισπανίας
Προπονητές ποδοσφαίρου Ντεπορτίβο Λα Κορούνια
Προπονητές ποδοσφαίρου Κάλιαρι Κάλτσιο
Προπονητές ποδοσφαίρου Κάλτσιο Κόμο
Προπονητές ποδοσφαίρου ΣΠΑΛ 2013
Προπονητές Αλμπαθέτε Μπαλομπιέ
Ποδοσφαιριστές ΚΝ Κοντάλ
Προπονητές Πριμέρα Ντιβιζιόν
Νικητές Χρυσής Μπάλας
Προπονητές ποδοσφαίρου Παγκοσμίου Κυπέλλου 1990